Die Saab 35 Draken (Draak) is 'n Sweedse vegvliegtuig wat sy tyd vooruit was. Indien dit nie was vir Swede se streng uitvoerbeleid nie, sou die vliegtuig ongetwyfeld in vele lande se lugmagte diens gedoen het. Die Draken is ontwikkel na aanleiding van 'n streng spesifikasie uitgereik deur die Sweedse Lugmag in 1949. Die spesifikasie het verwys na 'n hoëwerksverrigtingvegvliegtuig, wat bomwerpers wat teen transsoniese snelheid vlieg, kon onderskep. Dit het ook 'n snelheid van 50% vinniger as enige bestaande vegvliegtuig bepaal en die vermoë om op paaie en ander verspreide nie-lughawens te kan opstyg en land. Die oplossing was 'n dubbeldeltavlerkontwerp; met lae massa en groot sterkte wat in alle toestande bevredigend werk terwyl dit ekstra brandstof kon dra en wapens daaraan geheg kon word. As deel van die ontwikkeling is 'n model van die vlerke op 'n 70 persent skaal gebou en daarna met sukses aan 'n vliegtuig getoets. Die prototipe het sy nooiensvlug op 25 Oktober 1955 voltooi en die produksiemodelle het in 1960 begin uitrol. Kenmerkend was 'n driewielonderstel met 'n ekstra stel intrekbare stertwiele.